# Tlačová správa

Bratislava + 16. septembra 2020

**Domy a byty sčítavali aj počas leta**

**Počas letných mesiacov pokračovala prvá fáza najrozsiahlejšieho štatistického zisťovania – projekt SČÍTANIA OBYVATEĽOV, DOMOV A BYTOV 2021 (SODB 2021), ktorý sa realizuje na celom Slovensku v spolupráci so samosprávami.**

Do sčítania sú zapojené všetky slovenské obce v celkovom počte 2 927. **Percento editovaných bytov stúplo aj počas letných mesiacov – za celé Slovensko sa blíži k 50 % a tri slovenské kraje túto hranicu už prekročili.** Tak ako v predchádzajúcich mesiacoch, aj v auguste najrýchlejšie napredovalo sčítanie domov a bytov v Nitrianskom, Trnavskom a Banskobystrickom kraji, kde sa počet editovaných bytov blíži k 60 %, v prípade **Nitrianskeho kraja je to dokonca 64 % bytov, čo vysoko prekračuje slovenský priemer.**

**Prínos sčítania v Nitrianskom kraji**

**Do sčítania je v kraji zapojených 354 obcí, pričom podiel rozpracovaných bytov je najvyšší v rámci Slovenska. V auguste sa podarilo až 12 obciam finalizovať sčítanie, spomedzi miest vedú Želiezovce, ktoré majú takisto takmer 100 % sčítaných bytov.**

*„Veríme, že informácie získané zo sčítania domov a bytov nám prinesú nové poznatky a to hlavne prehľad o ich počtoch, formách vlastníctva. Získame prehľad o napojeniach bytov na vodu, plyn a kanalizáciu. Údaje budú slúžiť pre mesto ako podklady k pripravovanej kanalizácii a k budovaniu cestnej infraštruktúry mesta a v neposlednom rade budú použité ako podklad na prípadné zmeny a doplnky územného plánu mesta. Mesto tiež získa poznatky o stave bytového fondu a rodinných domov, čo vypovedá o kvalite života v meste. Na sčítanie domov a bytov má mesto Želiezovce vyškolené tri poverené osoby, ktoré v prvej fáze sčítania robili územnú prípravu a spolupracovali so správcovskými spoločnosťami. V druhej fáze sme začali pracovať na samotnom sčítaní. Keďže systém je veľmi prehľadný, umožňuje efektívne elektronické sčítanie, pracovalo sa s ním bez komplikácií,“* zhodnotil **primátor Ing. Ondrej Juhász.**

Komjatice v okrese Nové Zámky sú s počtom 4 284 obyvateľov (k 31. 5. 2020) štvrtou najväčšou obcou Nitrianskeho kraja. V priebehu augusta sa povereným zamestnancom podarilo editovať informácie a sčítať 1 480 bytov, čo predstavuje 100 %. **Starosta obce Peter Hlavatý vidí v celoslovenskom štatistickom zisťovaní skutočný praktický prínos.** *„Zamestnanci úradu dohľadávali niektoré informácie fyzicky priamo v teréne, čím získali hodnoverné údaje – podklady na ďalší rozvoj obce.“* Ako dodal **prednosta OcÚ Jozef Švec**: *„Traja sme si rozdelili prácu a spoločnými silami získali všetky dáta. V obci máme nájomné byty, je  o ne stále veľký záujem. Štatistiky budú slúžiť na evidenciu obyvateľov, ľahšie vyhľadávanie v systémoch, plánovanie infraštruktúry, sprehľadnenie daňovej politiky. Spolupracovali sme aj s obyvateľmi, ktorým budeme zase my ako samospráva nápomocní v druhej fáze sčítania – počas sčítania obyvateľov, keď budeme pomáhať najmä tým, ktorí nemajú prístup k internetu.“*

Nitriansky kraj dosahuje od začiatku sčítania domov a bytov najlepšie výsledky v rámci SR**. Riaditeľka Pracoviska Štatistického úradu SR v Nitre Ing. Renáta Dušová vidí hlavný dôvod v aktívnej spolupráci a metodickej pomoci obciam.**

*„Myslím si, že všetko je o ľuďoch a komunikácii, t. j. nielen o tom, čo vysielame, ale aj o tom, ako sa to prijíma. Poverené osoby na sčítanie domov a bytov na obciach sú zodpovedné a precízne. Takže som rada, že náš ,vysielač´ je zatiaľ v poriadku a ,prijímač´, teda predstavitelia samosprávy v kraji, pochopili význam sčítania – a to je najdôležitejšie. Veľk~~ú~~ časť úspechu tvorí aj ľudský faktor u nás, na pracovisku ŠÚ SR v Nitre. Kolegyne, ktoré zabezpečujú SODB v Nitrianskom kraji, venujú veľa času metodickej pomoci obciam, snažia sa o aktívnu podporu a motiváciu.“*

**VŠEOBECNÉ INFORMÁCIE O SČÍTANÍ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SČÍTANIE OBYVATEĽOV, DOMOV A BYTOV 2021 (SODB 2021) - POTREBNÉ INFORMÁCIE**

1. fáza projektu – **Sčítanie domov a bytov** v období od1. júna 2020 do 12. februára 2021.

2. fáza projektu – **Sčítanie obyvateľov** v období od 15. februára 2021 do 31. marca 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prvá fáza SODB 2021 je realizovaná v spolupráci so samosprávami, zameraná na sčítanie domov a bytov. Mestá, obce a mestské časti Bratislavy a Košíc v priebehu takmer deväť mesiacov dôsledne a prvýkrát elektronicky zaznamenajú údaje približne o troch miliónoch bytov na Slovensku. Samotné sčítanie domov a bytov sa realizuje do 12. 2. 2021. Po tomto termíne nastáva druhá fáza projektu, sčítanie obyvateľov.

**Základné otázky a odpovede k sčítaniu domov a bytov:**

**Na Slovensku sa  doteraz uskutočňovalo tradičné sčítanie. V roku 2021 bude ako integrované sčítanie. V čom je základný rozdiel?**

Základný rozdiel je v tom, že sa budú využívať okrem údajov od obyvateľov aj údaje z rôznych zdrojov (administratívnych zdrojov údajov). Obyvatelia sa na sčítaní domov a bytov nebudú zúčastňovať. Sčítanie domov a bytov sa už začalo 1. 6. 2020 a trvá do 12. februára 2021. V druhej fáze sa sčítavajú obyvatelia a to od 15. 2. 2021 do 31. 3. 2021. Sčítanie je jedinečné svojou online elektronickou formou v prvej aj druhej fáze. Na oboch fázach veľmi úzko spolupracujeme so samosprávou.

**Sčítanie domov a bytov sa koná podľa nového konceptu, teda bez účasti obyvateľov?**

Áno, ide o elektronické sčítanie, ktoré realizuje samospráva. Pred začiatkom sčítania Štatistický úrad SR pripravil podklady a predvyplnil obciam existujúce údaje, určených zamestnancov obcí sme zaškolili a majú k dispozícii videá, dokumenty a školiace materiály. S údajmi teda v obciach pracujú výlučne zaškolené osoby, ktoré majú prístup do systému. Tým, že bola mimoriadna situácia z dôvodu COVID-19, pristúpili sme k e-learningovej forme školenia a vyškolili sme v krátkom čase 5 313 osôb. Do elektronického systému sčítania sa nám k dnešnému dňu zapojili všetky obce.

**Aké informácie prinesie sčítanie domov a bytov?**

**+** Zistíme, koľko bytov a domov na Slovensku pribudlo.

**+** Získame prehľad o formách vlastníctva bytov.

**+** Budeme vedieť počty a podiely neobývaných bytov v regiónoch.

**+** Zistíme, ako obyvatelia Slovenska bývajú, či preferujú za poslednú dekádu menšie byty,alebo naďalej väčšie a ako sa táto preferencia líši podľa regiónov.

**+** Nadobudneme nové podrobnejšie informácie o obnove budovy z pohľadu obvodového plášťa, strechy a okien.

**+** Dozvieme sa, koľkopodlažné domy u nás prevládajú.

**+** Zistíme napojenie bytov na vodu, plyn a kanalizáciu.

**+** Získame prehľad o zdrojoch tepla aj to, či centrálne zásobovanie teplom víťazí nad potrebou vlastného kúrenia.

**Ako napríklad môže Slovensko využiť údaje zo sčítania?**

**+** Na plánovanie novej infraštruktúry a budovanie ciest.

**+** Na plánovanie budovania nových materských škôl, predškolských zariadení a základných škôl.

**+** Na plánovanie zriadenia nových stacionárov pre dôchodcov.

**+** Na plánovanie budovania nájomných bytov a ich reálnu potrebu v konkrétnych regiónoch SR.

SODB 2021 je súčasťou celosvetového programu populačných, domových a bytových zisťovaní, uskutočňujúcich sa pod záštitou Európskej únie a Organizácie Spojených národov. Na Slovensku má viac ako 100-ročnú tradíciu. V EÚ sa realizuje vo všetkých členských štátoch v referenčnom roku 2021. Základné výsledky SODB 2021 budú zverejnené do konca roku 2022 a výsledky pre medzinárodné porovnania EÚ krajín najneskôr do konca roku 2024. Informácie k SODB nájdete na adrese [www.scitanie.sk](http://www.scitanie.sk).

Podmienky upravuje osobitný zákon č. 223/2019 o sčítaní obyvateľov, domov a bytov v roku 2021 a opatrenia ŠÚ SR.